**1 Pet. 1:1**

**“Wie is ek en jy?”**

*Andries Burger, GK Pinetown, 26 April 2020 (week 5 van Covid-19 grendeltyd.)*

*Sing: Sb. 1-2:1, 2, 3; Lied 543:1, 2; Lied 528:1, 2, 3;*

Goeie more almal,

Die terugvoer wat ek kry is dat dit redelik goed gaan met almal in die gemeente, en ook met ander wat saam inskakel.

Hier en daar is iemand vir wie die inperking ŉ erger beproewing is, meeste sê hulle is nog versorg met hier-en-daar is die kommer erger veral oor die versorging van werksmense.

Onthou dat die Here ons bymekaar gesit het om mekaar te versorg en dat jy daarom nie moet slegvoel of huiwer om te sê as jy hulp nodig het nie – laat weet my asseblief as daar spesifieke kommer en moeilikheid is waarvoor ek saam met jou kan bid?

Sit jou kommer en jou verlange, sit alles bietjie eenkant vir hierdie tydjie wat ons in gedagte bymekaar is in die Here. Mag elkeen van ons besef dat Hy self teenwoordig is by jou, rig jou hart en jou gedagtes op Hom...

**1 Kor. 1:22-24**

22Die Jode vra wondertekens en die Grieke soek wysheid, 23maar ons verkondig Christus wat gekruisig is.

Vir die Jode is dit 'n aanstoot en vir die ander is dit onsin,

24maar vir dié wat deur God geroep is, Jode sowel as Grieke,

is Christus die krag van God en die wysheid van God.

**SING: Sb-1-2 (Lied 2020) v. 1, 2, 3**

1.

Prys Hom, die Hemelvors,

op sy verhewe troon,

loof Hom aan Wie die hemelkoor

hul hulde steeds betoon.

Aan Hom, die Skepperheer,

kom toe die eer en mag.

Sy Woord het alles voortgebring,

roem ewig sy gesag.

2.

Loof Hom, die Lam van God,

want Hy's vir ons geslag.

Hy het ons met sy bloed gekoop;

besing sy reddingsmag.

Uit elke stam en taal

het Hy ons vrygemaak;

sy koninkryk, sy priesterdom -

dít het Hy ons gemaak.

3.

Lof, eer en heerlikheid,

die wysheid en die krag

behoort aan God daar op die troon

en aan die Lam, geslag.

Tot in die ewigheid

sal ons die lied laat hoor;

die hele skepping oraloor roep

"Amen" in 'n koor.

**GEBED** (Lofprysing, Verootmoediging, Pastoraal, Verligting)

**Kinders**

Weet jy wie jy is?

 As ons Jesus ken as ons in Hom glo, dan verander Hy ons ...

 Hy was ons sonde af, Hy help ons om nie stout en sondig te wees nie,

 Hy gebruik ons om ander te help en hulle van Jesus te vertel...

**SING: Lied 543 v. 1, 2**

1.

Here Jesus, ek is klein,

maak U self my lewe rein.

Laat ek altyd van U leer,

laat ek grootword tot u eer.

O Jesus, neem my,

o Jesus, lei my,

o Jesus, sterk my

en **vorm my tot u eer**.

2.

O Verlosser, maak my sterk;

vlytig om vir U te werk;

laat my tog gehoorsaam bly.

altyd gaan waar U my lei.

O Jesus, neem my,

o Jesus, lei my,

o Jesus, sterk my

en vorm my tot u eer.

Ek begin vandag met ŉ reeks prediking uit die eerste brief van Petrus.

Hy het die brief geskryf terwyl hy in Rome in die tronk was, so 30 of 35 jaar na Jesus se opstanding.

Die Christene was baie onregverdig behandel deur almal in die gemeenskap, en die amptelike vervolging deur die staat was op hande. Dit was in die tyd wat Keiser Nero die Christene die skuld gegee het vir ŉ verwoestende brand in Rome, wat hy self waarskynlik veroorsaak het.

Daar in die tronk wagtend op die dag wat sy doppie sou klink, inspireer die Heilige Gees hom om hierdie brief te skryf om die gelowiges in klein-Asië (dit is Turkye) om hulle moed te gee vir die onreg wat hulle baie goed ken, en vir ŉ verskriklike tyd voorlê.

Ons lewe ook in ŉ tyd wat Christene al meer onreg moet verduur en ons moet maar weet dat dit ons voorland is – soos Jesus gesê het dit sal wees.

Dink byvoorbeeld daaraan dat jy onder die dekmantel van “vryheid van spraak” enige iets sê wat jy wil, behalwe as jy standpunt inneem teen aborsie of teen die vrye uitleef van homoseksualiteit, dan is dit haatspraak.

 Daarby natuurlik ook baie wat wreed vervolg word bloot omdat hulle glo in Christus.

Kom ons begin en dan lees ons vandag net die eerste twee verse lees **<< 1 Petrus 1:1-2 >>**

Wanneer jy ŉ brief of ŉ boodskap ontvang is dit baie belangrik om te weet van wie af dit kom. Dit verander jou houding oor die boodskap. Die geloofwaardigheid van die skrywer maak die boodskap geloofwaardig, of andersom...

Dit is waarop ons vandag gaan fokus...

 Wie is dit wat hierdie brief vir die gelowiges destyds, en vir ons vandag geskryf het?

 Soos dit die gebruik was destyds stel Hy homself voor reg aan die begin van die brief –

 “Van Petrus, ŉ apostel van Jesus Christus.”

Daar is soveel ander maniere waarop hy homself sou kon voorstel.

Hy kon byvoorbeeld gesê het -

 Van Petrus, die eerste een wat Jesus as die Christus bely het (Mat. 16:16);

 of, Petrus, die rots waarop Jesus sy kerk bou (Mat. 16:18);

 of, Petrus wat saam Jesus op die water geloop het (Mat. 14:29);

of, dalk Petrus, een van die pilare van die gemeente van Jerusalem (Gal. 2:9).

Dan sou die lesers weet dat die brief kom van

 die baanbreker Petrus, die voorloop Petrus, die selfversekerde Petrus,

 (Hoor jy die taal van die wêreld?)

 Maar dis nié wat hy sê nie. Dit is wie hy was op ŉ tyd, maar nie meer nie...

Hy sou homself ook op ander maniere kon voorstel: Hy kon gesê het

Van Petrus, wat in die see weggesink het omdat ek getwyfel het en bang geword het. (Mat. 14:30,31);

of, Petrus met die geaardheid om te praat voordat hy dink en sonder dat hy verstaan wat aangaan (Mar. 9:6);

of, Petrus wat Jesus wou keer om sy verlossingswerk te doen (Mat. 16:23);

of, Petrus die verraaier, wat Jesus blatant en vloekend verloën het die nag toe hy verhoor is. (Luk. 22:61, Mar. 14:71))

Dan sou die brief se ontvangers geweet het dat dit kom van

 die vernederde, sak-in-as Petrus, die mislukking Petrus, die bang Petrus.

 (Hoor jy die skaamte van mislukking en minderwaardigheid wat elke gelowige ken?)

 Maar dit is ook nié wat hy sê nie. Dit is wie hy was op ŉ tyd, maar nie meer nie...

Petrus wat hierdie die brief geskryf het, is nie meer wie hy was nie.

 **Wat het dan gebeur** dat hy hom so anders voorstel?

Drie gebeurtenisse het die ou Petrus totaal verander in ŉ nuwe Petrus...

Die **eerste deel** van Petrus se verandering was die werklike besef van sy sonde...

Nie maar oppervlakkig soos by sy eerste ontmoeting met Jesus waar Petrus gesê het dat Jesus van hom moes weggaan omdat hy ŉ sondige mens is, nie.

Baie dieper, meer persoonlik – ŉ sondebesef wat jou laat naar word, wat jou hart verskeur, wanneer jy agterkom net hoe sleg en vieslik jy regtig is...

Dit het gebeur daardie nag toe Jesus gevange geneem en verhoor is...

Jesus het hom gewaarsku maar steeds het hy sy beste vriend, sy Here verloën en gesê dat hy Hom nie eers ken nie, dat hy nie ŉ volgeling van Jesus is nie...

Daar was nie wegkom daarvan nie, want Jesus het omgedraai en in Petrus se oë gekyk (Luk. 22:61)

Dit breek die trotse, voortvarende ou Petrus want nou ken hy Jesus persoonlik en hy weet dat Jesus hom ken en vir hom lief is én dat hy Hom verloën het.

 Sy sonde en verraad is vir hom te veel

 “En Petrus het buitentoe gegaan en bitterlik gehuil.” (Luk. 22:62)

Maar Jesus het oorwin en opgestaan en dan lees ons van die **tweede deel** van Petrus se verandering.

Na Jesus se opstanding het Hy sy dissipels op ŉ keer by die See van Tiberias ontmoet,

en daar vra Hy drie keer of Petrus Hom lief het (Joh. 21). Drie keer het Petrus Hom verraai en drie keer kry Petrus kans om te bely dat hy vir Jesus lief is.

Jesus lig vir Petrus op uit sy mislukking, want ook daardie sonde is betaal aan die kruis.

 Jesus maak vir Petrus weer heel.

En dan volg die **derde gebeurtenis** om Petrus se verandering finaal en volhoubaar te maak.

Die Heilige Gees word uitgestort om vir ewig in Petrus, en alle Christene, te kom woon (Joh. 14:16),

 om ons die waarheid te leer en (Joh. 14:12)

 om ons krag te gee om getuies van Christus te wees (Hand. 1:8).

In plaas daarvan om vir ŉ diensmeisie te sê dat hy Jesus nie ken nie, praat Petrus terug teen die woedende Joodse Raad dat hom wou doodmaak, dat hy eerder aan God gehoorsaam sal wees as aan mense (Hand. 5:29).

In plaas daarvan om eers te praat en dan te dink lees ons in Hand 15:7 dat Petrus eers na ŉ lang bespreking opstaan om te praat.

Hy is nie sonder sonde nie – ons lees bv. in Gal. 2:14 dat Paulus hom skerp moes aanspreek in Antiochië toe hy verkeerd opgetree het.

Maar die verandering wat die Heilige Gees in hom gewerk het om Christus al duideliker uit te beeld, was helder en duidelik.

**Wie is Petrus** na die verandering? Hoe stel hy homself voor?

“Petrus, ŉ apostel van Jesus Christus.”

Geen titel soos “apostel Petrus nie” – jy sien dit nêrens in die Bybel nie, ook nie by Paulus nie, selfs nie Moses en Aäron nie... net Petrus...

Ons kan dit eintlik omdraai:

“Jesus Christus se gestuurde, Petrus.”

Want dit gaan nie meer oor Petrus die Rots, of Petrus die lafaard nie – hy is dood in Christus. Dit gaan oor Jesus Christus wat in hom leef en wat hom gestuur het.

Dit is nie die ou vol van homself Petrus wat die brief skryf nie,

 dit is Jesus Christus se boodskap wat Hy deur Petrus laat opskryf.

Maar wat dan van my en jou?

 Wie is jy en ek? Of liewer, wie het ek en jy geword?

 Hoe sal jy jouself voorstel?

 Waarin lê jou identiteit?

Is dit dalk nog in die posisie wat jy in die samelewing het, of dalk die posisie wat jou pa of ma het, die prestasie van jou kinders? Die werk wat jy doen? Die plek waar jy bly of die kar wat jy ry?

 Dalk jou goeie Christelike lewe en gewoontes? Dalk jou tevredenheid met jouself?

Miskien is dit jou vurige geaardheid – want dit is mos maar jou geaardheid? Noem my maar ‘Kwaadjie” want dit is mos nou maar wie ek is?

Of is dit eerder jou skaamte oor jou sonde, of ŉ skande van jou familie?

Jou swak punte, die vrese of jou omstandighede? Die hartseer of die swaarkry in jou lewe?

Dit kan en sal seker waar wees vir mense wat nie in Christus is nie.

 Dalk ook vir mense wat sê hulle glo maar Jesus so op ŉ “veilige” afstand volg...

Elke sonde wat ek en jy steeds doen is ŉ verloëning van Jesus en die Heilige Gees in ons .

As ek nie doen wat God wil nie, dan wys dit mos dat ek Hom nie volg nie,

as ek nie daar is waar God se kinders bymekaar kom nie, dan sê ek mos daarmee dat ek nie een van hulle is nie, al ken ek hulle goed is ek nie regtig een van hulle nie.

Daar kom ŉ dag dat Jesus wat Jesus gaan sê dat Hy mense wat Hom op ŉ afstand volg nie ken nie...

 Glo jy in Christus, sien dan dat Hy jou in jou oë kyk...

Treur oor jou sonde, maar luister dan hoe Hy jou herstel omdat Hy jou sonde vergewe, leef dan in die krag van sy Gees naby en in Hom.

Vir ware gelowiges, kinders van God in Jesus Christus is jou identiteit in Hom en in niks en niemand anders nie.

Ons is, *“saam met Christus gekruisig is, en nou is dit nie meer ek wat lewe nie, maar Christus wat in my lewe. Die lewe wat ek nou nog hier lewe, leef ek in die geloof in die Seun van God wat sy liefde vir my bewys het deur sy lewe vir my af te lê.”* (Gal 2:19,20

*“As iemand in Christus is”*, skryf Paulus in 2 Kor. 5:7, *“is hy ŉ nuwe skepsel; die ou dinge het verbygegaan, kyk, dit het alles nuut geword.”*

En as ons onself moet voorstel, dan gaan dit ook nie meer oor ons suksesse of ons vrese nie.

 Dit gaan oor Christus in ons – ek en jy is nou dissipel van Jesus Christus.

 Leerling en Navolger van Christus...

Meer nog – ons is ook gestuurdes...

 “Soos die Vader my gestuur het, stuur ek julle ook”, sê Jesus in Joh. 20:21 na sy opstanding.

Julle sal krag ontvang wanneer die Heilige Gees oor julle kom, en julle sal getuies wees... (Hand 1:8)

Ek is Andries Burger (sonder titel) ŉ gestuurde navolger van Jesus Christus.

Ek sukkel nog om dit ten volle uit te lewe maar dit is wie ek is en wie ek al meer wil word...

Wie is jy my liewe broer en suster; hoe sal jy jouself voorstel aan mense wat jou nog nie ken nie?

As jy in Jesus Christus glo kan en sal jy nie bly soos jy is nie, ŉ persoonlike verhouding met Hom sal en moet jou verander om ŉ nuwe mens te wees...

 Die Gees doen dit in jou en Hy roep jou en stuur jou dan om dit te wees...

**GEBED**

**SING: Lied 528 v. 1, 2, 3**

1.

Leer my u wil, Heer, u doel met my -

U, Pottebakker, met my, die klei.

Vorm my en maak my volgens u wil;

op U vertrou ek, nederig stil.

2.

Leer my u wil, Heer, u plan vir my;

laat ek nie doelloos, nutteloos bly.

Hou my erkentlik, Heer, in u werk:

As ek dan swak is, maak U my sterk.

3.

U gee u gawes net soos U wil;

almal is diensbaar, elk met verskil.

Vul met u Gees my, breekbare kruik,

dat U my oral nuttig gebruik.

Gaan en leef as ŉ nuwe mens met God se seën...

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

A-a-a-amen, A-a-a-amen, A-a-a-a-amen.